VL bedank lede vir droogtehulp; doen beroep vir wanneer jy skenk - Bladsy 4
Nuusflitse – September 2019 - VL bedank lede vir droogtehulp; doen beroep vir wanneer jy skenk
Groot gedeeltes van die Noord-, Oos- en Wes-Kaap gaan steeds onder ’n geweldige droogte gebuk en verskeie landbouers is in die greep daarvan vasgevang. Weens die erge droogtetoestande word daar baie skenkings van voer en ander benodighede aan dié gebiede gemaak. Hierdie skenkings word vreeslik verwelkom en bied beslis ’n tydelike uitkoms, maar met die omstandighede wat voortduur het mense en diere altyd hulp nodig.
Verskeie skenkings is al vanuit die Vrystaat aan droogtegebiede gedoen en Vrystaat Landbou (VL) bedank diegene vir wie dit moontlik is om landbouers in nood by te staan.
Hoewel VL nie sy lede voorskryf nie, doen hy ’n beroep op skenkers om moontlik met die spesifieke areas wat hulp ontvang se landbouverteenwoordigers in verbinding te tree. Dit is om seker te maak van spesifieke reëlings, terme en voorwaardes waaronder hulp geskied en om duidelik te verstaan waarop ooreengekom word. “Hoe korter die ketting tot op grondvlak waar die behoefte is, hoe minder is die kans vir onduidelikheid en misverstande,” sê Francois Wilken, President van VL.
Indien lede onseker is oor ’n spesifieke area of waarheen ’n skenking moet gaan, kan hulle met die spesifieke georganiseerde landboukantoor in die betrokke provinsie in verbinding tree. Dié kantoor dra kennis van waar behoeftes is en wie om te kontak om seker te maak skenkings kom op die regte plekke uit.
Lede kan ook VL se kantoor kontak indien hulle nie oor die kontakbesonderhede van die provinsiale kantoor in ’n provinsie beskik nie.
Volgens dr Jack Armour, Bedryfsbestuurder van VL, is daar egter ook gewoonlik ’n groot behoefte aan vervoer van die skenkings. “Dikwels wanneer landbouers self hulle trokke met voer stuur, is die ontvangers, via hul landboubesigheid, gewoonlik heel gewillig om diesel in te gooi,” sê hy.
Landbouers van die Jacobsdal-omgewing, wat deel is van die Rietrivier-landbouvereniging, het byvoorbeeld in September 2019 vragte droogtepille aan mede-landbouers in Sutherland geskenk. Die voer of bale wat ingesamel is, is in pille (’n mengsel van onder meer mielies, lusern en koringkaf is) omgesit. Dié pille kan makliker en meer ekonomies vervoer word, is makliker om uit te deel en te voer én ook uiteindelik beter voer vir die diere. Verder spaar dit ook onkostes aan die ontvangers en kan hulle dit meer doeltreffend aanwend.